Aalborg, Aalborg, Aalborg! Lugten af guldpokal er kommet ét skridt tættere på for Aalborg Håndbold og deres trofaste fans, efter holdet torsdag aften vandt over GOG i en hæsblæsende semifinalekamp på hjemmebane i Gigantium. Taktfast heppede fansene fra lægterne på deres Aalborg-hold, der nu skal spille med om  guld fra øverste hylde til Danmarksmesterskaberne. - Det var dramatisk! Vi har lidt svært ved at finde spændingsniveauet, men vi skulle også vænne os til, at der nu var 2.500 mennesker i hallen igen, og de var måske lidt overtændte, sagde Henrik Møllgaard til TV2 Nord umiddelbart efter kampen. De tændte fans var træner Stefan Madsen til gengæld meget begejstrede over. - Jeg er rigtig glad for, at vi formår at betale noget tilbage til de her fantastiske folk. Det er en helt anden verden at befinde sig i i forhold til det, vi har oplevet det sidste lange stykke tid (uden fans i hallen, red.). Tusind tak for jeres loyalitet og jeres opbakning – det er fantastisk. Vi glæder os til at se jer igen, roste træneren efter kampen. Også sine spillere var der store ord til fra Stefan Madsen. - Deter sgu dejligt, det her. Endnu en ufattelig forløsning. Specielt i starten af kampen var vi ude i et voldsomt stormvejr, men vi får mobiliseret tingene. Folk viser fra en side af, hvad de er lavet af. Nikolaj Læsø kommer ind og tør gøre, hvad han gør, på et afgørende tidspunkt, lyder det til TV2 Nord. VIDEO: - Fansene var måske lidt overtændte, siger Møllgaard Livlig 1. halvleg Gigantium Håndboldarena var til aftenens formål bygget om, så det lignede en rigtig håndboldarena og passede til de tilladte 2.500 tilskuere på lægterne. Normalt er der plads til 5.000 tilskuere. Semifinalen i kampen om en finaleplads til kampen om det Danske Håndboldmesterskab gav da også fansene i hallen en livlig 1. halvleg, men det var gæsteren fra GOG, der førte an med den nye landsholdsstjerne Mathias Gidsel i spidsen. Først mod slutningen fik Aalborg Håndbold styr på situationen, og man kunne gå til pause med stillingen 16-16. Aalborg kom stærkt tilbage i anden halvleg og var foran flere gange, men GOG hos fast i haserne på hjemmeholdet, der fik en fantastisk opbakning fra de godt 2.000 tilskuere. Med fem minutters spilletid igen kom Aalborg foran 30-29 - og så løftede taget sig i Gigantium. Aalborg vinder 33-30 og klar til at spille første finalekamp den 2. juni i Gigantium, hvor  Bjerringbro-Silkeborg venter. VIDEO: Se et sammendrag af kampen her:

Opsummering:
Stemningen var på kogepunktet, da Aalborg Håndbold torsdag aften sikrede sig en plads i finalen til Danmarksmesterskabet. En sejr på 33-30 over GOG fik træner Stefan Madsen til at sende en tak til fansene.